LIETUVOS RESPUBLIKOS FINANSŲ MINISTRO

Į S A K Y M A S

DĖL FINANSŲ MINISTRO 2006 M. RUGPJŪČIO 25 D. ĮSAKYMO Nr. 1K-289 „DĖL MUITINĖS ĮSTAIGŲ STATUTINIO VALSTYBĖS TARNAUTOJO STATUSO ATKŪRIMO TAISYKLIŲ PATVIRTINIMO“ PAKEITIMO

2013 m. spalio 24 d. Nr. 1K-349

Vilnius

P a k e i č i u Muitinės įstaigų statutinio valstybės tarnautojo statuso atkūrimo taisykles, patvirtintas Lietuvos Respublikos finansų ministro 2006 m. rugpjūčio 25 d. įsakymu Nr. 1K-289 „Dėl Muitinės įstaigų statutinio valstybės tarnautojo statuso atkūrimo taisyklių patvirtinimo“ (Žin., 2006, Nr. 93-3663), ir išdėstau jas nauja redakcija (pridedama).

FINANSŲ MINISTRAS	RIMANTAS ŠADŽIUS

Patvirtinta

Lietuvos Respublikos finansų ministro

2006 m. rugpjūčio 25 d. įsakymu Nr. 1K-289

(Lietuvos Respublikos finansų ministro

2013 m. spalio 24 d. įsakymo Nr. 1K-349

redakcija)

MUITINĖS ĮSTAIGŲ STATUTINIO VALSTYBĖS TARNAUTOJO STATUSO ATKŪRIMO TAISYKLĖS

I. BENDROSIOS NUOSTATOS

1. Muitinės įstaigų statutinio valstybės tarnautojo statuso atkūrimo taisyklės (toliau – Taisyklės) reglamentuoja tvarką, pagal kurią atkuriamas Muitinės departamento prie Lietuvos Respublikos finansų ministerijos (toliau – Muitinės departamentas), teritorinių muitinių ir specialiųjų muitinės įstaigų (toliau kartu – muitinės įstaigos) statutinių valstybės tarnautojų – Lietuvos Respublikos muitinės (toliau – muitinė) pareigūnų – statusas (toliau – muitinės pareigūnų statusas).

2. Pagal Taisykles teisę atkurti muitinės pareigūno statusą turi Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708) 16 straipsnio 4 dalyje nurodyti asmenys, kurie yra buvę muitinės įstaigų statutiniai valstybės tarnautojai, jeigu jie atitinka bendruosius reikalavimus, keliamus asmeniui, priimamam į muitinės pareigūno pareigas, ir jiems siūlomos pareigybės aprašyme nustatytus specialiuosius reikalavimus.

II. MUITINĖS PAREIGŪNO STATUSO ATKŪRIMAS

3. Asmuo, siekiantis atkurti muitinės pareigūno statusą, turi pateikti rašytinį prašymą atkurti muitinės pareigūno statusą (toliau – prašymas) ir Taisyklių 5 punkte nurodytus dokumentus Muitinės departamentui.

4. Asmuo, siekiantis atkurti muitinės pareigūno – Muitinės departamento generalinio direktoriaus – statusą, turi pateikti prašymą ir Taisyklių 5 punkte nurodytus dokumentus Lietuvos Respublikos finansų ministerijai.

5. Prie prašymo pridedama:

5.1. išsilavinimo ir kvalifikacijos įrodymo dokumentų kopijos, jei jos nebuvo pateiktos muitinei priimant į pirmiau eitas muitinės pareigūno pareigas;

5.2. asmens, siekiančio atkurti muitinės įstaigos statutinio valstybės tarnautojo statusą, anketa (Taisyklių priedas);

5.3. asmens tapatybės, pilietybės ir amžiaus įrodymo dokumentas;

5.4. gyvenimo aprašymas;

5.5. asmens sveikatos priežiūros įstaigos gydytojų konsultacinės komisijos išvada, išskyrus atvejus, kai po paskutinio profilaktinio sveikatos patikrinimo nepraėjo Asmenų, pareiškusių norą būti priimtais į tarnybą Lietuvos Respublikos muitinėje, taip pat muitinės pareigūnų profilaktinių ir neeilinių sveikatos patikrinimų tvarkos nuostatuose, patvirtintuose Lietuvos Respublikos sveikatos apsaugos ministro 2003 m. gruodžio 22 d. įsakymu Nr. V-753 (Žin., 2004, Nr. 7-152), nustatyti terminai arba kai asmuo siekia atkurti muitinės pareigūno statusą ir eiti tik muitinės mobiliosios grupės pareigūno, muitinės posto pareigūno ar muitinės pareigūno, atliekančio kriminalinę žvalgybą ir (arba) ikiteisminį tyrimą, pareigas;

5.6. Lietuvos Respublikos valstybės tarnybos įstatymo 16 straipsnio 4 dalyje nurodytų aplinkybių, suteikiančių teisę atkurti muitinės pareigūno statusą, įrodymo dokumentas;

5.7. atspausdinta privačių interesų deklaracija, pateikta Privačių interesų deklaracijų pildymo, tikslinimo ir pateikimo taisyklių, patvirtintų Vyriausiosios tarnybinės etikos komisijos 2012 m. liepos 5 d. sprendimu Nr. KS-84 (Žin., 2012, Nr. 89-4682), nustatyta tvarka.

6. Gavęs asmens, siekiančio atkurti muitinės pareigūno statusą, prašymą ir Taisyklių 5 punkte nurodytus dokumentus, Muitinės departamentas per 10 darbo dienų patikrina, ar prašymą pateikęs asmuo atitinka Tarnybos Lietuvos Respublikos muitinėje statuto (Žin., 2000, Nr. 94-2917; 2003, Nr. 64-2881) 6 straipsnio 1 dalyje (išskyrus 5 punktą) ir 7 straipsnyje nustatytus reikalavimus. Jeigu asmuo atitinka šiuos reikalavimus, atliekamas Tarnybos Lietuvos Respublikos muitinėje statuto 9 straipsnyje nurodytas patikrinimas.

7. Gavusi asmens, siekiančio atkurti muitinės pareigūno – Muitinės departamento generalinio direktoriaus – statusą, prašymą ir Taisyklių 5 punkte nurodytus dokumentus, Lietuvos Respublikos finansų ministerija per 10 darbo dienų patikrina, ar prašymą pateikęs asmuo atitinka Tarnybos Lietuvos Respublikos muitinėje statuto 6 straipsnio 1 dalyje (išskyrus 5 punktą) ir 7 straipsnyje nustatytus reikalavimus. Jeigu asmuo atitinka šiuos reikalavimus, atliekamas Tarnybos Lietuvos Respublikos muitinėje statuto 9 straipsnyje nurodytas patikrinimas, apie patikrinimo rezultatus šį patikrinimą atlikęs subjektas per 2 darbo dienas nuo patikrinimo atlikimo dienos informuoja Lietuvos Respublikos finansų ministeriją.

8. Apie galimybę atkurti muitinės pareigūno statusą prašymą pateikusiam asmeniui, siekiančiam atkurti muitinės pareigūno statusą, pranešama raštu per 5 darbo dienas nuo atitikties Tarnybos Lietuvos Respublikos muitinėje statuto 6 straipsnio 1 dalyje (išskyrus 5 punktą) ir 7 straipsnyje nustatytiems reikalavimams patikrinimo atlikimo dienos, jei asmuo šių reikalavimų neatitinka, arba Taisyklių 6 punkte nurodyto patikrinimo vadovaujantis Tarnybos Lietuvos Respublikos muitinėje statuto 9 straipsniu atlikimo ar Taisyklių 7 punkte nurodytos informacijos apie Tarnybos Lietuvos Respublikos muitinėje statuto 9 straipsnyje nurodyto patikrinimo rezultatus gavimo Lietuvos Respublikos finansų ministerijoje dienos, jei asmuo atitinka Tarnybos Lietuvos Respublikos muitinėje statuto 6 straipsnio 1 dalyje (išskyrus 5 punktą) ir 7 straipsnyje nustatytus reikalavimus, – nurodoma muitinės įstaiga, kurioje siūloma atkurti muitinės pareigūno statusą, ir pridedamas pareigybės, kuri siūloma, aprašymas arba nurodomos priežastys, dėl kurių muitinės pareigūno statusas negali būti atkurtas. Pranešimą pateikia institucija, kurioje prašymas yra gautas.

9. Muitinės departamentui arba Lietuvos Respublikos finansų ministerijai pareikalavus, asmuo, siekiantis atkurti muitinės pareigūno statusą, turi pateikti atitinkamai Muitinės departamentui arba Lietuvos Respublikos finansų ministerijai asmens atitikties pareigybės, kuri siūloma, aprašyme nustatytiems specialiesiems reikalavimams patvirtinimo dokumentus.

10. Nesant galimybės grįžti į eitas Muitinės departamento generalinio direktoriaus pareigas, Lietuvos Respublikos finansų ministerija per 3 darbo dienas išsiunčia Taisyklių 4 punkte nurodytą prašymą ir prie jo pridėtus dokumentus Muitinės departamentui.

11. Muitinės departamentas, gavęs Taisyklių 3 arba 4 punkte nurodytą prašymą, per Lietuvos Respublikos valstybės tarnybos įstatymo 16 straipsnio 4 dalyje nustatytą terminą statutinio valstybės tarnautojo statusui atkurti teikia asmeniui, siekiančiam atkurti muitinės pareigūno statusą, rašytinius pasiūlymus grįžti į eitas arba, jeigu tokios galimybės nėra, kitas muitinės pareigūno pareigas toje pačioje ar kitoje muitinės įstaigoje.

12. Asmuo, siekiantis atkurti muitinės pareigūno statusą, gavęs Taisyklių 11 arba 13 punkte nurodytą pasiūlymą, per 7 dienas nuo pasiūlymo gavimo dienos turi raštu informuoti Muitinės departamentą apie sutikimą (nesutikimą) atkurti muitinės pareigūno statusą einant pasiūlytas muitinės pareigūno pareigas. Jeigu asmuo, siekiantis atkurti muitinės pareigūno statusą, per 7 dienas raštu neinformuoja Muitinės departamento apie tai, kad sutinka atkurti muitinės pareigūno statusą, laikoma, kad jis atsisakė atkurti šį statusą einant pasiūlytas muitinės pareigūno pareigas.

13. Nesant galimybės asmeniui, siekiančiam atkurti muitinės pareigūno statusą, grįžti į eitas muitinės pareigūno pareigas, jam atsisakius atkurti muitinės pareigūno statusą einant pasiūlytas kitas muitinės pareigūno pareigas toje pačioje ar kitoje muitinės įstaigoje, Muitinės departamentas per Lietuvos Respublikos valstybės tarnybos įstatymo 16 straipsnio 4 dalyje nustatytą terminą statutinio valstybės tarnautojo statusui atkurti asmeniui raštu toliau teikia pasiūlymą eiti kitas muitinės pareigūno pareigas toje pačioje ar kitoje muitinės įstaigoje.

14. Muitinės departamentas, gavęs asmens sutikimą atkurti muitinės pareigūno statusą ir eiti pasiūlytas pareigas, per 3 darbo dienas raštu informuoja apie šį asmenį muitinės įstaigos, kurioje asmeniui siūloma atkurti muitinės pareigūno statusą, vadovą.

15. Sprendimą dėl muitinės pareigūno statuso atkūrimo priima muitinės pareigūną į pareigas priimantis asmuo per 14 dienų nuo asmens, siekiančio atkurti muitinės pareigūno statusą, sutikimo atkurti muitinės pareigūno statusą ir eiti pasiūlytas pareigas gavimo dienos.

16. Muitinės pareigūną į pareigas skiriančio asmens sprendime dėl muitinės pareigūno statuso atkūrimo nurodoma, į kokias muitinės pareigūno pareigas skiriamas asmuo ir pagal kurį Lietuvos Respublikos valstybės tarnybos įstatymo straipsnį, straipsnio dalį atkuriamas muitinės pareigūno statusas.

III. BAIGIAMOSIOS NUOSTATOS

17. Asmeniui, atkūrusiam muitinės pareigūno statusą, gali būti suteikta kvalifikacinė kategorija.

18. Ginčai, kylantys dėl muitinės pareigūno statuso atkūrimo, nagrinėjami Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

_________________

Muitinės įstaigų

statutinio valstybės tarnautojo

statuso atkūrimo taisyklių

priedas

ASMENS, SIEKIANČIO ATKURTI MUITINĖS ĮSTAIGOS

STATUTINIO VALSTYBĖS TARNAUTOJO STATUSĄ,

ANKETA

____________________

(data)

1. Vardas (-ai), pavardė (-ės)

2. Gimimo data

3. Adresas

4. Telefono numeris

5. Elektroninio pašto adresas

6. Muitinės pareigūno pareigos, eitos iki atleidimo iš tarnybos Lietuvos Respublikos muitinėje (muitinės įstaigos ir pareigų pavadinimas, pareigybės lygis ir kategorija)

_

_

7. Muitinės įstaiga, kurioje pageidaujama eiti muitinės pareigūno pareigas

_

8. Muitinės įstaiga, kurioje nepageidaujama eiti muitinės pareigūno pareigų

_

9. Gyvenamoji vietovė, kurioje pageidaujama eiti muitinės pareigūno pareigas

_

10. Pageidaujamos eiti muitinės pareigūno pareigos (pareigų pavadinimas, pareigybės lygis ir kategorija)

11. Išsilavinimas

12. Užsienio kalbų mokėjimo lygis (A1, A2, B1, B2, C1, C2)

13. Privalumai, įgūdžiai, dalykinės savybės, darbo patirtis

_

_

_

_

_

_

14. Ar įstatymų nustatyta tvarka buvote pripažintas kaltu dėl tyčinio nusikaltimo, nusikalstamos veikos valstybės tarnybai ir viešiesiems interesams arba korupcinio pobūdžio nusikalstamos veikos padarymo, nepaisant to, ar teistumas išnykęs, ar panaikintas? Jei taip, tai kada, pagal kokį Lietuvos Respublikos baudžiamojo kodekso straipsnį?

_

_

15. Ar buvote teistas ir nėra išnykęs arba panaikintas teistumas? Jeigu taip, tai kada, pagal kokį Lietuvos Respublikos baudžiamojo kodekso straipsnį?

_

16. Ar teismo sprendimu Jums buvo atimta teisė eiti valstybės tarnautojo pareigas?

_

17. Ar Jūsų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai, sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat sutuoktinio, sugyventinio, partnerio, kai partnerystė įregistruota įstatymų nustatyta tvarka, tėvai (įtėviai), vaikai (įvaikiai), broliai (įbroliai), seserys (įseserė), seneliai, vaikaičiai ir jų sutuoktiniai, sugyventiniai, partneriai, kai partnerystė įregistruota įstatymų nustatyta tvarka, eina pareigas muitinėje ir jūs pagal pareigas būtumėte susiję tiesioginio pavaldumo santykiais? Jeigu taip, nurodyti vardą, pavardę, muitinės įstaigą ir pareigų pavadinimą

_

_

_

18. Ar esate pripažintas neveiksniu?

19. Ar esate įstatymų nustatyta tvarka uždraustos organizacijos narys?

_

20. Ar buvote atleistas iš valstybės tarnautojo pareigų už Lietuvos Respublikos valstybės tarnybos įstatymo 29 straipsnio 6 dalies 1–4 ir 7–9 punktuose nurodytus šiurkščius pažeidimus ir nuo atleidimo iš pareigų dienos nepraėjo treji metai? Jeigu taip, kada ir už kokį tarnybinį nusižengimą?

_

_

21. Ar buvote atleistas iš skiriamų arba renkamų pareigų dėl priesaikos ar pasižadėjimo sulaužymo, pareigūno vardo pažeminimo ir nuo atleidimo iš pareigų dienos nepraėjo treji metai?

_

_

22. Ar buvote atleistas iš darbo, pareigų ar praradęs teisę verstis atitinkama veikla už neatitiktį įstatymuose keliamiems nepriekaištingos reputacijos reikalavimams ir teisės aktuose nustatytų etikos normų pažeidimą ir nuo atleidimo iš darbo, pareigų ar teisės verstis atitinkama veikla praradimo dienos nepraėjo treji metai?

_

_

23. Ar buvote atleistas iš valstybės tarnybos už padarytą nusikalstamą veiką, tarnybinį nusižengimą, pareigūno vardo diskreditavimą arba dėl to, kad jūsų tarnybinė veikla du kartus iš eilės buvo įvertinta nepatenkinamai, jeigu nuo atleidimo dienos nepraėjo penkeri metai? Jeigu taip, tai kada ir už ką?

_

_

24. Ar buvote atleistas iš valstybės tarnybos paaiškėjus, kad stodamas į valstybės tarnybą pateikėte suklastotus dokumentus, nuslėpėte arba pateikėte tikrovės neatitinkančius duomenis, dėl kurių negalėjote būti priimtas į valstybės tarnautojo pareigas? Jeigu taip, tai kada ir už ką?

_

_

_

________________	_______________

(parašas)	(vardas ir pavardė)

_________________